
MNENJE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje:
<RepeatBlock-Dec>
1.	ugotavlja, da je operativni proračun Evropskega nadzornika za varstvo podatkov (v nadaljnjem besedilu: urad nadzornika) za leto 2023 znašal 22.711.559 EUR, operativni proračun pa se je v primerjavi s končnim proračunom za leto 2022 povečal za 12 %; pozdravlja, da je bila leta 2023 stopnja izvrševanja odobritev za prevzem obveznosti v uradu nadzornika 96 %;
2.	je seznanjen z večjim številom zakonodajnih posvetovanj urada nadzornika, kar je za rezultat imelo 82 uradnih zakonodajnih posvetovanj, 54 mnenj in 26 uradnih pripomb; ceni prispevek urada nadzornika k zakonodajnemu delu, tudi v sodelovanju z Evropskim odborom za varstvo podatkov; je seznanjen z večjo vlogo urada nadzornika v številnih novih zakonodajnih aktih, vključno z aktom o umetni inteligenci, v skladu s katerim urad nadzornika postane pristojni organ za institucije, agencije, urade in organe Unije, na katere je prenesel dodatne naloge; poudarja, da so za te dodatne odgovornosti, ki sta jih delegirala sozakonodajalca, potrebna ustrezna sredstva, da bo lahko urad nadzornika učinkovito izpolnjeval svoje obveznosti;
3.	poudarja vlogo urada nadzornika pri nadzoru obdelave osebnih podatkov v institucijah, organih, uradih in agencijah Unije; je zaskrbljen zaradi trajanja postopkov pred uradom nadzornika, saj ta leta 2023 ni zaključil nobene preiskave, vendar ugotavlja, da se je v letu 2023 število obvestil, pri katerih je bil prekoračen rok za odgovor 72 ur, v primerjavi s prejšnjim letom znatno zmanjšalo;
4.	pozdravlja, da urad nadzornika daje poudarek na to, da zunanji izvajalci izpolnjujejo standarde, ki se pričakujejo od vseh institucij, organov, uradov in agencij Unije, zlasti glede na to, da je urad nadzornika prej uporabljal zunanja podjetja, ki po razvrstitvi Univerze Yale še naprej delujejo v Rusiji; pozdravlja, da urad nadzornika uporablja ključne kazalnike uspešnosti za spremljanje svoje uspešnosti ob upoštevanju glavnih ciljev, določenih v svoji strategiji, ki prispeva k večji prilagodljivosti dejavnosti, če je potrebno, in povečanju učinkovite uporabe virov;
5.	izraža zaskrbljenost zaradi znatnega povečanja stroškov službenih potovanj v uradu nadzornika, in sicer z 28.789 EUR v letu 2021 in 176.903 EUR v letu 2022 na 284.580 EUR v letu 2023; poziva ga, naj oceni, ali se sredstva, porabljena za misije, uporabljajo ustrezno in učinkovito; ugotavlja, da je urad nadzornika prenehal objavljati število misij, ki so jih financirali organizatorji, in informacije o tem, katera enota ali sektor sta sodelovala pri vsaki misiji, s čimer se je zmanjšala preglednost v zvezi s stroški službenih potovanj; poziva ga, naj ponovno uvede to prakso.

</RepeatBlock-Dec>

